O-Kaapse reisagent in hof weens beweerde bedrog | Netwerk24
Deur Lynn Williams 18 September 2020 13:46
'n Reisagent van Makhanda in die Oos-Kaap wat glo niksvermoedende kliënte se geld gesteel het, het Woensdag in die hof verskyn nadat die Valke hom vroeër die dag in hegtenis geneem het.
Volgens Lwando Zenzile, die Valke se nasionale woordvoerder, word Clinton Grant Gill (41) van bedrog van meer as R790 000 aangekla.
Volgens Zenzile was Gill voorheen 'n toerisme- en verkoopsagent verantwoordelik vir die verkoop van produkte en pakkette namens Tourvest en Go Travel.
Hy word daarvan aangekla dat hy van November 2016 tot Februarie 2017 R797 338,91 op 'n onwettige wyse in sy eie sak gesteek het.
Volgens Zenzile het Gill met 'n plan vorendag gekom om die kontantpaaiemente van kliënte te buit. Hy het na bewering sake so bewimpel dat kontantpaaiemente nie op die maatskappye se stelsels weerspieël is nie.
Gill het glo nadat kliënte hul reisbesprekings betaal het, vals kwitansies, koopbewyse en reisplanne uitgereik, maar die vliegkaartjies het nooit gerealiseer nie.
In sommige gevalle het kliënte betaal vir retoerkaartjies, maar Gill het glo slegs 'n eenrigtingkaartjie bespreek en die saldo vir homself gehou.